Document ID: 32004R1233

UREDBA KOMISIJE (ES) št. 1233/2004
z dne 2. julija 2004
o določitvi prehodnih ukrepov za uporabo Uredbe (ES) št. 595/2004 o shemi dajatev za sektor mleka in mlečnih izdelkov zaradi pristopa Češke, Estonije, Cipra, Latvije, Litve, Madžarske, Malte, Poljske, Slovenije in Slovaške k Evropski uniji
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Pristopne pogodbe Češke, Estonije, Cipra, Latvije, Litve, Madžarske, Malte, Poljske, Slovenije in Slovaške in zlasti člena 2(3) Pogodbe,
ob upoštevanju Akta o pristopu Češke, Estonije, Cipra, Latvije, Litve, Madžarske, Malte, Poljske, Slovenije in Slovaške in zlasti prvega odstavka člena 41 Akta,
ob upoštevanju naslednjega:
(1)
Prehodni ukrepi se določijo, da se Češki, Estoniji, Cipru, Latviji, Litvi, Madžarski, Malti, Poljski, Sloveniji in Slovaški (v nadaljevanju „novim državam članicam“) omogoči uporaba sheme dajatev, predvidene v Uredbi Sveta (ES) št. 1788/2003 z dne 29. septembra 2003 o določitvi dajatev za sektor mleka in mlečnih izdelkov (1).
(2)
Uredba Komisije (ES) št. 595/2004 z dne 30. marca 2004 o določitvi podrobnih pravil za uporabo Uredbe Sveta (ES) št. 1788/2003 o uvedbi dajatev za sektor mleka in mlečnih izdelkov (2) predpisuje, da morajo države članice v primeru prekoračitve nacionalne referenčne vsebnosti maščobe prilagoditi individualne referenčne vsebnosti maščobe vseh proizvajalcev. Treba je predvideti, da nove države članice prilagodijo individualno referenčno vsebnost maščobe samo iz drugega dvanajstmesečnega obdobja uporabe sheme dajatev v navedenih državah članicah. Tako je državam članicam treba zagotoviti dovolj časa za izračun prekoračitve nacionalne referenčne vsebnosti maščobe.
(3)
Po členu 12 Uredbe (ES) št. 595/2004 morajo države članice za izdelke, ki se ne tržijo kot mleko, določiti količine mleka, namenjene za predelavo. Če se izkaže, da je na podlagi trženih proizvodov te količine težko določiti, lahko države članice določijo količine mleka na pavšalni podlagi s sklicem na število krav mlekaric, ki jih ima pridelovalec, ter na povprečno mlečnost krave, ki je reprezentativna za čredo. Kadar ob začetku uporabe sheme dajatev zaradi velikega števila majhnih pridelovalcev nastanejo administrativne težave, mora biti omogočeno, da se pooblasti nove države članice, da za določeno obdobje na podlagi ustrezno utemeljene zahteve uporabijo nacionalno povprečno mlečnost namesto povprečne mlečnosti krave, ki je reprezentativna za čredo.
(4)
Dodelitev individualnih referenčnih količin bo za Poljsko in Slovenijo veljala šele z obdobjem 2005/2006 v skladu z Aktom o pristopu, kot je bil sprejet s Sklepom Sveta 2004/281/ES z dne 22. marca 2004 o sprejetju Akta o pristopu Republike Češke, Republike Estonije, Republike Cipra, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Republike Slovaške in o prilagoditvah pogodbam, na katerih temelji Evropska unija, na podlagi reforme skupne kmetijske politike (3). Za navedeni državi članici se rok za predložitev poročila o sistemu upravljanja nacionalnih referenčnih količin, predvidenega z Uredbo ES št. 595/2004, preloži do 1. septembra 2005.
(5)
Glede na določbe Akta o pristopu, kot je bil sprejet s Sklepom Sveta 2004/281/ES, so izhodišča za individualne referenčne količine za nove države članice določene v tabeli (f) Priloge I Uredbe Sveta (ES) št. 1788/2003. Zato ni treba, da nove države članice Komisiji sporočijo razmejitve med dobavo in neposredno prodajo, ki so rezultat prve individualne dodelitve, kot je predvideno v členu 25(1) Uredbe (ES) št. 595/2004.
(6)
Ukrepi v tej uredbi so v skladu z mnenjem Upravljalnega odbora za mleko in mlečne proizvode -
SPREJELA NASLEDNJO UREDBO:
Člen 1
Češka, Estonija, Ciper, Latvija, Litva, Madžarska, Malta, Poljska, Slovenija in Slovaška uporabijo člen 9 Uredbe (ES) št. 595/2004 od drugega dvanajstmesečnega obdobja uporabe sheme dajatev v navedenih državah članicah, v skladu z določbami Poglavja 6.A, točke 13 Priloge II Akta o pristopu.
Člen 2
Z odstopanjem od člena 12(2) Uredbe (ES) št. 595/2004 lahko Komisija pooblasti Češko, Estonijo, Ciper, Latvijo, Litvo, Madžarsko, Malto, Poljsko, Slovenijo in Slovaško, da najkasneje do 31. marca 2007 na podlagi ustrezno utemeljenih zahtev uporabijo nacionalno povprečno mlečnost namesto povprečne mlečnosti krave, ki je reprezentativna za čredo.
Člen 3
V primeru Poljske in Slovenije mora biti poročilo iz člena 27(3) Uredbe (ES) št. 595/2004 sporočeno najkasneje do 1. septembra 2005.
Člen 4
Češka, Estonija, Ciper, Latvija, Litva, Madžarska, Malta, Poljska, Slovenija in Slovaška ne uporabljajo člena 25(1) Uredbe (ES) št. 595/2004.
Člen 5
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 2. julija 2004

Labels: 15
17